
	Comisia pentru buget, finanţe şi bănci
	
	Bucureşti,        

Nr. 22/276/29.09.10


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Legii nr.252/2003 privind registrul unic de control, cu care comisia noastră a fost sesizată în fond cu adresa Biroului Permanent nr. PL.x 313  din 12 mai 2010.
	PREŞEDINTE,

Viorel Ştefan

	Comisia pentru buget, finanţe şi bănci
	
	Bucureşti,    

Nr. 22/276/29.09.10


RAPORT

asupra proiectului de Lege pentru modificarea şi completarea Legii nr.252/2003 privind registrul unic de control 
     
     Cu adresa nr. PL.x 313  din 12 mai 2010, Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu proiectul de Lege pentru modificarea şi completarea Legii nr.252/2003 privind registrul unic de control.
La întocmirea raportului s-au avut în vedere avizele Consiliului Legislativ şi al Comisiei juridică, de disciplină şi imunităţi. 
Prezentul proiect de Lege are ca obiect de reglementare modificarea şi completarea Legii nr.252/2003 privind registrul unic de control, în sensul majorării limitelor amenzilor contravenţionale prevăzute la articolul 8, precum şi stabilirii drept contravenţie a faptei de a dispune nejustificat controale repetate, în cursul aceluiaşi an calendaristic, cu aceeaşi tematică la acelaşi contribuabil, după cum urmează:

· majorarea cu 500 lei a limitelor minime şi maxime ale amenzilor contravenţionale prevăzute la articolul 8 alineatul (1);
· sancţionarea contravenţiei nou stabilite cu amendă da la 1500 lei la 2000 lei. 

Proiectul de lege face parte din categoria legilor ordinare, potrivit art. 76 alineatul (2) din Constituţia României, republicată.
La dezbaterea proiectului de lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dragoş Bogdan, vicepreşedinte A.N.A.F. şi domnul Constantin Gioga, Director general inspecţie fiscală A.N.A.F.

La lucrările comisiei au participat  30 deputaţi, din totalul de 35 de membri ai comisiei.

Raportul comisiei a fost adoptat cu majoritate de voturi. 

Proiectul de lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.
Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii proiectului de  Lege pentru modificarea şi completarea Legii nr.252/2003 privind registrul unic de control, în şedinţa din data de 28 septembrie 2010, comisia, cu majoritate de voturi, a hotărât să propună Plenului Camerei Deputaţilor respingerea  proiectului de Lege. 
	PREŞEDINTE,

Viorel ŞTEFAN
	SECRETAR,

Iuliu NOSA


                                                                                  Consilier parlamentar
                                                                                                         Roşu Gica

